Ola Hofmo

Ola Kåre Sindre Hofmo (født 16. april 1905, død 23. januar 1945 i fangeleiren Gusen II i Østerrike) var en norsk motstandsmann, pressemann, redaktør og politiker, som var medlem i Norges Kommunistiske Parti.

Liv og virke

Bakgrunn 
Han vokste opp i en familie på østkanten i Oslo som nummer åtte i en søskenflokk på 13.

Kommunistisk engasjement 
Hofmo ble aktiv i NKU og satt i 1930 som redaktør for ungdomsforbundets avis Klassekampen. Fra 1931 til 1933 var han MLS-student ved Kominterns kaderskole i Moskva, den såkalte Lenin-skolen.

I de siste årene før krigen arbeidet Hofmo i redaksjonen i NKPs hovedorgan Arbeideren.

Annen verdenskrig 
Under krigen ble han formann i Oslo/Akerhus distrikt av NKP. Da partiet 31. desember 1941 arrangerte et utvidet sentralkomitémøte, kamuflert som en nyttårsfest, ble Hofmo innvalgt i den nye partiledelsen. Sommeren 1942 ble han redaktør for partiets illegale avis Friheten.

I august/september 1942 rullet tyskerne opp en del av NKPs apparat. Hofmo ble arrestert 19. august 1942. Han oppholdt seg i en dekkleilighet i Asbjørnsens gate da Gestapo jaktet på folk fra Osvald-gruppen, etter at de hadde sprengt Stapos lokalkontor for Oslo og Aker, i Henrik Ibsensgate. Han forsøkte å unnslippe ved å hoppe ut av et vindu, men ble skutt og truffet i panna. 

Han overlevde skuddskaden og ble innlagt på den tyske avdelingen på Aker sykehus. Senere satt han et år på Møllergata 19. Da han ble sendt til Tyskland kom han først til Natzweiler, så Dachau. Deretter ble han sendt til Mauthausen og Gusen i Østerrike, der han døde i januar 1945.

Ola Hofmo var bror av Rolf Hofmo.

Referanser

Eksterne lenker 
 -En logn, vidsynt kar som røkte pipe. Om Ola Hofmo på nkp.no

Medlemmer av NKPs sentralstyre
NKP-politikere i Komintern
Norske konsentrasjonsleirfanger under andre verdenskrig
Norske motstandsfolk drept under andre verdenskrig
Tillitsvalgte i NKU
Norske redaktører
Personer fra Oslo